《杂诗》
宋代·李复

翩翩云间鸟，翠羽光葳蕤。
结巢占远林，意与深静期。
盲飚忽号怒，万木无停枝。
欹摇不容息，簸荡孤巢危。
遐睇昆内冈，玉树蔚仙姿。
溟海皆震荡，秀立影不移。
空怀高举心，感歎鼓翼迟。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。